สังคมข่าวหุ้น
**จับตาหุ้นเข้าคำนวณฟุตซี่
19 ก.พ. 2562

เกียรติก้อง ว่องไวยากร
**จับตาหุ้นเข้าคำนวณฟุตซี่
**ตลาดหุ้นไทยยังน่าสนใจ ล่าสุดฟุตซี่ประกาศเพิ่มน้ำหนักหุ้นไทย จาก 1.83% สู่ระดับ 1.87% มีหุ้นหน้าใหม่หลายตัวเข้า และหลายตัวถูกยกระดับขึ้นมา งานนี้คาดว่าจะมีเม็ดเงินเข้าลงทุนในหุ้นไทยประมาณ 5 พันล้านบาท ตัวเด็ด ๆ จะอยู่ใน Large Cap และ Mid Cap Index  ใครชอบตัวไหนก็ลองเลือกกันดู  HMPRO ของวุฒิ ธรรมพรหมกุล, GULF ของสารัชถ์ รัตนาวะดี, EA, MINT, MAKRO ของสุชาดา อิทธิจารุกุล, BEM ของเฮียปลิว, DIF ของกลุ่มซีพี  เข้าคำนวณ Large Cap Index ส่วน MTC, GPSC ของชวลิต ทิพพาวนิช เข้า Mid Cap Index  มีผลวันที่ 15 มีนาคมนี้ ขณะที่ดัชนีหุ้นไทยมีโอกาสทยอยปรับขึ้นก่อนเลือกตั้ง และต้องมาลุ้นหลังเลือกตั้งกันว่าจะตั้งรัฐบาลได้หรือเปล่า หรือจะเกิดความวุ่นวายอะไรเกิดขึ้น แนวรับ 1,600 จุด แนวต้าน 1,700 จุด ก่อนเลือกตั้ง
**SAWAD ของธิดา แก้วบุตตา  และ MTC  ของชูชาติ เพ็ชรอำไพ  ประธานกรรมการบริหารเมืองไทยแคปปิตอล โดนเทขายหลังจากที่บัตรกรุงไทยเปิดตัวแรง สินเชื่อจำนำทะเบียนรถ งานนี้เจ้าตลาดเก่า คงไม่ยอมง่าย ๆ หากระเฑียรจะมาแย่งส่วนแบ่งตลาดฯ คงต้องออกแรงมากหน่อย นักวิเคราะห์ประเมินไว้ว่า กว่าจะคืนทุนต้องใช้เวลาประมาณ 1 ปี กว่าจะมาสร้างกำไรเป็นกอบเป็นกำ จังหวะนี้ถือโอกาสเก็บหุ้นสวัสดิ์กับเอ็มทีซี ที่กำลังจะประกาศผลประกอบการไตรมาสที่ 4 ที่คาดว่าจะดีตามคาด
**บริษัท จัสมิน อินเตอร์เนชั่นแนล จ่ายปันผลอัตรา 0.28 บาทต่อหุ้น  ขึ้นเครื่องหมาย XD วันที่  4 มีนาคมนี้ ในปี 2561 บริษัทมีกำไรสุทธิ 4,912.59 ล้านบาท เพิ่มขึ้นจากงวดเดียวกันของปีก่อนที่มีกำไรสุทธิ 2,693.39 ล้านบาท หรือเพิ่มขึ้น 2,220 ล้านบาท คิดเป็นเพิ่มขึ้น 82.4% ส่วนการขายสินทรัพย์เข้ากองทุน ต้องมาลุ้น พิชญ์ โพธารามิก ประธานเจ้าหน้าที่บริหาร ว่าจะโอนสินทรัพย์เข้ากองทุนฯ เฟส 2 ในไตรมาสที่ 4 หรือเปล่า  นักวิเคราะห์ แนะนำ ซื้อ  JASIF  รับปันผลสูง ให้ราคาพื้นฐาน 10.90 บาท คาดยีลด์ 8.9% จ่ายทุกไตรมาส
**หุ้นกลุ่ม ปตท. ของเฮียชาญศิลป์ ตรีนุชกร  ประธานเจ้าหน้าที่บริหารและกรรมการผู้จัดการใหญ่ เริ่มกลับมาแล้ว หลังราคาน้ำมันโลกและการเจรจาการค้ากลับมาเป็นทิศทางบวก มีโอกาสที่ PTT จะไปทดสอบแนวต้าน 50 บาทอีกครั้ง ราคาตอนนี้ก็ถือว่าไม่แพง พี/อีแค่ 10 เท่า ยีลด์ 4% ถือไว้ก็ปลอดภัยกว่าหุ้นอื่นเยอะ
**นักวิเคราะห์ปรับลดราคาไทยออยล์ของอธิคม เติบศิริ ประธานเจ้าหน้าที่บริหารและกรรมการผู้จัดการใหญ่ เหลือ 89 บาท จาก 92 บาท หลัง Q4 ขาดทุนสุทธิ 4.8 พันล้านบาท  เพราะถูกกระทบจากขาดทุนสต๊อกน้ำมัน  8.5 พันล้านบาท หากซื้อตอนนี้ยังมีโอกาสรับเงินปันผล 1.15 บาทต่อหุ้น ขึ้น XD 28 ก.พ. 2562 นี้  อาการยังสายย่ออยู่ ระยะยาวมีลุ้น หากหลุด 73 บาท ทยอยรับได้
**กราฟราคาหุ้น NER ของเสี่ยชูวิทย์ จึงธนสมบูรณ์ ประธานเจ้าหน้าที่บริหารนอร์ทอีส รับเบอร์ ไต่ขึ้นไปแตะระดับราคาไอพีโอ 2.58 บาทครั้งแรกเมื่อวันที่ 18 ก.พ.ที่ผ่านมา  นับตั้งแต่เข้าตลาดฯ เมื่อวันที่ 7 พ.ย. 2561 จากก่อนหน้านี้ที่ต่ำจองมาโดยตลอด นักวิเคราะห์เริ่มมองในเชิงบวกมากขึ้น แนะนำราคาเป้าหมายใหม่ที่ 3.40 บาท และยังปรับประมาณการกำไรปีนี้เพิ่มขึ้น จากการขยายกำลังผลิตยางผสม น้องแมงเม่าที่ติดยอดดอยก็ไม่ต้องรีบร้อนลงจากดอย เพราะมีโอกาสขึ้นไปยอดที่สูงกว่าเดิม ไหน ๆ ก็รอมาหลายเดือนแล้ว รออีกหน่อยคงไม่เป็นไรนะ